b"\n_START_ARTICLE_\nVelika nagrada \xc5\xa0vice 1939\n_START_SECTION_\nPred dirko\n_START_PARAGRAPH_\nOrganizatorji dirke so v \xc5\xbeelji, da bi se dirke udele\xc5\xbeili tudi italijasnki dirka\xc4\x8di, dirko izpeljali v dveh preddirkah, eni za dirka\xc4\x8de razreda Grand Prix, drugi za dirka\xc4\x8de razreda Voiturette, in finalu za najhitrej\xc5\xa1e dirka\xc4\x8de obeh razredov skupaj. Mo\xc5\xa1tvi Mercedes-Benz in Auto Union sta na dirko poslali po \xc5\xa1tiri dirkalnike. Auto Unionov dirka\xc4\x8d, Georg Meier, je bil po\xc5\xa1kodovan. Kot \xc4\x8detrti Mercedesov dirka\xc4\x8d je tokrat \xc5\xa1tartal Hans Hartmann. Mo\xc5\xa1tvo Ecurie Lucy O'Reilly Schell je nastopilo z dirkalniki Maserati 8CTF, ki so jih kupili od tovarni\xc5\xa1kega mo\xc5\xa1tva. Nastopalo je \xc5\xa1e nekaj lokalnih dirka\xc4\x8dev, tudi Emmanuel de Graffenried. Alfa Corse je na dirko poslalo dva dirkalnika Alfa Romeo 158 za Giuseppeja Farino in Clementa Biondettija. To je bila \xc5\xbee tretja dirka za mo\xc5\xa1tvo v treh tednih, za to dirko so imeli dirkalniki bolj\xc5\xa1e hladilnike in \xc5\xa1ir\xc5\xa1o \xc5\xa1asijo. Maserati se uradno dirke ni udele\xc5\xbeil. sta se pa dirke udele\xc5\xbeila Paul Pietsch in Giovanni Rocco s tovarni\xc5\xa1kima dirkalnikoma Maserati 4CL. S privatnima dirkalnikoma enakega tipa sta nastopala tudi John Wakefield in Ettore Bianco. Hermann Lang je bil najhitrej\xc5\xa1i vse tri dni prostih treningov in osvojil je najbolj\xc5\xa1i \xc5\xa1tartni polo\xc5\xbeaj, drugi najhitrej\xc5\xa1i je bil Manfred von Brauchitsch, tretji najhitrej\xc5\xa1i pa presenetljivo Farina z dirkalnikom razreda Voiturette.\n_START_SECTION_\nPreddirki\n_START_PARAGRAPH_\nNa \xc5\xa1tartu preddirke razreda Voiturette je povedel Farina, ki so mu sledili Rocco, Pietsch in Biondetti. S stoje\xc4\x8dega \xc5\xa1tarta je Farina \xc5\xbee v prvem krogu postavil nov rekord steze za dirkalnike Voiturette in be\xc5\xbeal ostalim. Njegov mo\xc5\xa1tveni kolega, Biondetti, je kmalu prehitel Pietscha, v petem krogu pa \xc5\xa1e Rocca za dvojno vodstvo Alfe Romeo. Po desetih krogih je imel Farina \xc5\xbee osemindvajset sekund prednosti. V zadnjem delu dirke se je Wakefield prebijal v ospredje, na koncu je osvojil tretje mesto, vodilna dirka\xc4\x8da pa sta zadr\xc5\xbeala svoja polo\xc5\xbeaja do cilja. V finale so se uvrstili \xc5\xa1e Rocco, Pietsch in Robert Ansell._NEWLINE_Na \xc5\xa1tartu preddirke razreda Grand Prix okoli poldneva je vodstvo prevzel Lang in ga zadr\xc5\xbeal vse do cilja. Rudolf Caracciola je osvojil drugo mesto, postavil je tudi najhitrej\xc5\xa1i krog preddirke, tretji je bil Tazio Nuvolari, \xc4\x8detrti pa \xc5\xa1e \xc4\x8detrti Mercedesov dirka\xc4\x8d, Hans Hartmann. V finale se je uvrstilo najbolj\xc5\xa1ih enajst dirka\xc4\x8dev.\n_START_SECTION_\nFinale\n_START_PARAGRAPH_\nPred \xc5\xa1tartom finalne dirke je pri\xc4\x8delo mo\xc4\x8dneje de\xc5\xbeevati. Na \xc5\xa1tartu je povedel Lang, na drugem mestu pa je bil po koncu prvega kroga presenetljivo Farina z zaostankom petih sekund. Za njima so bili uvr\xc5\xa1\xc4\x8deni \xc5\xa1e Caracciola, Nuvolari, von Brauchitsch, Rudolf Hasse in Biondetti. Med tem ko je vodilni Lang be\xc5\xbeal dve sekundi na krog, je Farina zadr\xc5\xbeeval vse ostale dirkalnike za seboj. De\xc5\xbe je prenehal in v sedmem krogu je Caracciola le uspel prehiteti Farino ter se podal v lov za vodilnim. Zdaj se je von Brauchitsch trudil prehiteti Farino, takoj za njim pa sta bila \xc5\xa1e Hasse in Nuvolari. Steza je bila \xc5\xa1e mokra in Caracciola, ki je bil znan kot specialist za de\xc5\xbene dirke in je \xc5\xbeivel v \xc5\xa0vici, je ob spodbudi gledalcev lovil Langa. Do dvajsetega kroga je razliko uspel zmanj\xc5\xa1ati na dvanajst sekund, Farino pa so sedaj uspeli prehiteti tudi Auto Unionovi dirka\xc4\x8di, razen Hasseja, ki je odstopil. Alfred Neubauer, \xc5\xa1portni direktor Mercedesa, je miril oba vodilna dirka\xc4\x8da naj upo\xc4\x8dasnita, toda Caracciola se za to ni menil. Langova \xc5\xbeena, ki je stala poleg Neubauerja, je svojemu mo\xc5\xbeu mahala, naj pospe\xc5\xa1i. \xc5\xa0tiri kroge do cilja je bila razlika \xc5\xa1est sekund, pred za\xc4\x8detkom zadnjega kroga pa le \xc5\xa1e dve sekundi. Oba dirka\xc4\x8da sta dirkala na meji, Lang je v zadnjem krogu s \xc4\x8dasom 2:38,4 postavil najhitrej\xc5\xa1i krog dirke in zmagal tri sekunde pred Caracciolo. Von Brauchitsch je bil tretji za trojno zmago Mercedesa, M\xc3\xbcller je bil \xc4\x8detrti, Nuvolari pa peti. Farina je na koncu osvojil sedmo mesto, pred ve\xc4\x8d dirkalniki razreda Grand Prix z dvakrat ve\xc4\x8djo delovno prostornino motorjev."